CELEX: 62014TN0375
Language: hu
Date: 2014-05-30 00:00:00
Title: T-375/14. sz. ügy: 2014. május 30-án benyújtott kereset – Al Naggar kontra Tanács

28.7.2014   
            
            
               HU
            
            
               Az Európai Unió Hivatalos Lapja
            
            
               C 245/25
            
         2014. május 30-án benyújtott kereset – Al Naggar kontra Tanács
   (T-375/14. sz. ügy)
   2014/C 245/34
   Az eljárás nyelve: francia
   
      Felek
   
   
      Felperes: Shahinaz Abdel Azizabdel Wahab Al Naggar (Kairó, Egyiptom) (képviselők: J.-F. Bellis, R. Luff, A. Bailleux, Q. Declève, P. Vovan, S. Rowe és A. Yehia ügyvédek)
   
      Alperes: az Európai Unió Tanácsa
   
      Kérelmek
   
   A felperes azt kéri, hogy a Törvényszék:
   
               —
            
            
               állapítsa meg, hogy a kereset elfogadható és megalapozott;
            
         
               —
            
            
               semmisítse meg a 2014/153 határozatot, amennyiben az 2015. március 22-ig meghosszabbítja a felperessel szemben az egyiptomi helyzet tekintetében egyes személyekkel, szervezetekkel és szervekkel szemben hozott korlátozó intézkedésekről szóló 2011/172/KKBP határozatban szereplő korlátozó intézkedéseket;
            
         
               —
            
            
               kötelezze az Európai Unió Tanácsát az eljárás költségeinek a viselésére.
            
         
      Jogalapok és fontosabb érvek
   
   Keresete alátámasztása érdekében a felperes öt jogalapra hivatkozik.
   
               1.
            
            
               Az első jogalap a 2011/172 határozat (1) 1. cikkének a megsértésén alapul, amennyiben magát a felperest nem ismerték el állami pénzeszközök hűtlen kezeléséért felelősnek – és ilyenként nem is azonosították –, hanem csak azért került a korlátozó intézkedések hatálya alá, mivel Ahmed Abdelaziz Ezz (a továbbiakban: A. A. Ezz) házastársa.
            
         
               2.
            
            
               A második jogalap az EUSZ 2. és 3. cikkével, valamint az Európai Unió Alapjogi Chartája 47. és 48. cikkével összefüggésben értelmezett EUSZ 6. cikknek a megsértésén alapul, amennyiben a 2014/153 határozat (2) tévesen azon a megdönthetetlen vélelmen alapult, hogy nem áll fenn a felperes alapvető jogai megsértésének a kockázata az ellene Egyiptomban indított eljárásokkal összefüggésben.
            
         
               3.
            
            
               A harmadik jogalap az Európai Unió Alapjogi Chartája 7., 16. és 17. cikkének a megsértésén alapul, amennyiben a 2014/153 határozat aránytalan korlátozásokkal jár a felperes magánélethez való joga, a tulajdonhoz való joga és a vállalkozás szabadságához való joga tekintetében.
            
         
               4.
            
            
               A negyedik jogalap az Európai Unió Alapjogi Chartája 41., 47. és 48. cikkének a megsértésén alapul, amennyiben a 2014/153 határozat nem rendelkezett megfelelő és elegendő indokolással, valamint a felperessel összefüggésben a meghallgatáshoz való jog megsértésével fogadták el.
            
         
               5.
            
            
               Az ötödik jogalap nyilvánvaló értékelési hibán alapul, amennyiben i) a felperessel szemben soha nem folytattak nyomozást állami pénzeszközök hűtlen kezelése alapján; ii) A. A. Ezz magatartása az üzleti élet normális cselekményeinek tekinthető és ezért az nem minősül állami pénzeszközök hűtlen kezelésének, valamint iii) a Tanács a 2014/153 határozat elfogadásakor nem vette figyelembe azt a tényt, hogy az első intézkedések elfogadását követő három év elteltével A. A. Ezz jogi helyzete mindenesetre továbbra is bizonytalan.
            
         
      (1)  Az egyiptomi helyzet tekintetében egyes személyekkel, szervezetekkel és szervekkel szemben hozott korlátozó intézkedésekről szóló, 2011. március 21-i 2011/172/KKBP tanácsi határozat (HL L 76., 63. o.).
   
      (2)  Az egyiptomi helyzet tekintetében egyes személyekkel, szervezetekkel és szervekkel szemben hozott korlátozó intézkedésekről szóló 2011/172/KKBP határozat módosításáról szóló, 2014. március 20-i 2014/153/KKBP tanácsi határozat (HL L 85., 9. o.).